**Informatīvais ziņojums**

**„Par Latvijas Republikas nacionālo pozīciju par**

**Eiropas Savienības Izglītības, jaunatnes, kultūras un sporta ministru padomes**

**2019. gada 21.-22. novembra sanāksmē izskatāmajiem jautājumiem**

**Kultūras ministrijas kompetencē”**

**I Ministru padomes sanāksmes darba kārtība**

2019. gada 21. un 22. novembrī notiks Eiropas Savienības (turpmāk – ES) Izglītības, jaunatnes, kultūras un sporta ministru padome, kurā tiks izskatīti šādi Kultūras ministrijas kompetencē esoši jautājumi.

1. **ES Padomes un Padomē sanākušo dalībvalstu valdību pārstāvju Rezolūcijas projekts par ilgtspējīgas attīstības kultūras dimensiju –** *Apstiprināšana*

Rezolūcijas projekta **mērķis** ir stiprināt kultūras ieguldījumu ilgtspējīgā attīstībā, uzsākot procesu, kura gala rezultāts būtu ES rīcības plāns par ilgtspējīgas attīstības kultūras dimensiju. Rezolūcija pauž, ka kultūra kā sektors pats par sevi var tikt uzskatīts par vienu no ilgtspējīgas attīstības pīlāriem. Galvenais izaicinājums – kultūras politikas un pasākumu ieguldījums ilgtspējīgā attīstībā nav pilnībā apzināts, novērtēts un tāpēc netiek pilnvērtīgi izmantots, tādēļ šie pasākumi būtu jāizmanto sistemātiskāk, lai celtu ilgtspējas stratēģiju efektivitāti gan nacionālā, gan ES līmenī. Rezolūcija arī atsauca uz dalībvalstīs jau paveikto un UNESCO darbu pie kultūras ieguldījuma Dienaskārtības 2030 īstenošanā.

*Rezolūcijas projektā dalībvalstis vienojas:*

* palielināt pūles, lai sekmētu ilgtspējīgas attīstības kultūras dimensiju;
* strādāt pie tā, lai kultūras politikas un perspektīvas tiek ietvertas nacionālajās ilgtspējīgas attīstības stratēģijās;
* pārskatīt kultūras un ar to saistītās politikas, lai palielinātu to ieguldījumu ilgtspējā;
* turpināt informācijas un labās prakses apmaiņu;
* apdomāt kultūras iekļaušanu nacionālajos ziņojumos ANO Augsta līmeņa politiskajam forumam;
* iesaistīties līdzdalīgā, daudzpusējā un integrētā kultūras un ilgtspējīgas attīstības pārvaldībā, sniedzot atbalstu no apakšas uz augšu vērstām kultūras un radošās nozares iniciatīvām, sekmējot aktīvu pilsoņu, īpaši bērnu un jauniešu iesaistīšanos;
* cieši sadarboties ar citām ES institūcijām un citām iesaistītajām pusēm, lai pilnvērtīgi izmantotu kultūras potenciālu ilgtspējas veicināšanā, sevišķi sadarbojoties ar Eiropas Komisiju rīcības plāna par ilgtspējīgas attīstības kultūras dimensijas izstrādē;
* iespējami drīz izveidot atvērtās koordinācijas metodes darba grupu par ilgtspējīgas attīstības kultūras dimensiju.

*Rezolūcijas projektā Eiropas Komisija ir aicināta:*

* sadarbībā ar dalībvalstīm sagatavot rīcības plānu par ilgtspējīgas attīstības kultūras dimensiju un integrēt to ES stratēģijā Dienaskārtības 2030 ieviešanai. Rīcības plāns varētu:
  + nodrošināt ilgtspējīgas attīstības mērķu (turpmāk – IAM) ieviešanu kultūras jomā, veicināt ilgtspējas politikas kohēziju un izmantot kultūras potenciālu ilgtspējas sekmēšanā;
  + balstīt turpmāku darbu uz Padomes Darba plānu kultūrai, jo īpaši uz darbu, ko paveiks speciāli izveidotā ekspertu grupa, un Jauno Eiropas darba kārtību kultūrai;
  + nodrošināt saskaņotību ES kultūras un ar kultūru saistītos pasākumos un pieejās, lai panāktu maksimālu ilgtspējīgas attīstības kultūras dimensijas izmantošanu IAM sasniegšanā;
  + pēc vajadzības ierosināt izmaiņas pašreizējā darbā vai uzsākt jaunas aktivitātes kultūras un ilgtspējas kontekstā;
  + pēc vajadzības izmantot pierādījumos balstīta politikas veidošanas principu.

Tāpat rezolūcija atgādina par Eiropadomes un ES Padomes aicinājumiem Eiropas Komisijai izstrādāt saskaņotu un visaptverošu ES stratēģiju Dienaskārtības 2030 ieviešanai, kas attiektos uz visām iekšējām un ārējām politikām.

Latvijas nostāja:

**Latvija atbalsta Padomes rezolūcijas apstiprināšanu,** jo tās mērķis ir stiprināt kultūras ieguldījumu ilgtspējīgā attīstībā. Tāpat Latvija atbalsta rezolūcijā iekļauto aicinājumu Eiropas Komisijai uzsākt procesu, lai izveidotu ES rīcības plānu par ilgtspējīgas attīstības kultūras dimensiju, jo tas palīdzētu apzināt kultūras ieguldījumu ilgtspējīgā attīstībā un to pilnvērtīgi integrēt kopējā ES stratēģijā Dienaskārtības 2030 ieviešanai. Ilgtspējīgas attīstības kontekstā, kultūra un ar to saistītās iniciatīvas sniedz konkrētu pienesumu tautsaimniecības izaugsmei, piemēram, caur kvalitatīvu izglītību, darbu vietu radīšanu, sekmējot iekļaujošu un taisnīgu ekonomisko izaugsmi, vides ilgtspējību, cieņu pret cilvēktiesībām, veicinot izpratni, toleranci, demokrātiju un mieru.

**Latvija atbalsta** ar atvērtās koordinācijas metodi izveidotu dalībvalstu ekspertu grupu par kultūru un ilgtspējīgu attīstību, kas sekmētu apmaiņu ar labākās prakses piemēriem un sniegtu ieguldījumu Eiropas Komisijai rīcības plāna izstrādē.

1. **„Eiropas kultūras, radošo un audiovizuālo industriju stiprās puses, inovāciju potenciāls un globālā konkurētspēja”** – *Politikas debates*

ES Izglītības, jaunatnes, kultūras un sporta ministru padomē plānotas diskusijas par Eiropas kultūras, radošo un audiovizuālo industriju globālās konkurētspējas veicināšanu laikā, kad būtiski mainās tendences audiovizuālā satura radīšanā, izplatīšanā un patēriņā. Arvien lielāka loma mediju satura ražošanā un izplatīšanā ir lielajām tehnoloģiju kompānijām, kas dibinātas ārpus ES, piemēram, video pēc pieprasījuma sektors, kur ir nedaudzi globāli spēlētāji, paplašinās par vairāk nekā 40% gadā.

Šai kontekstā Somijas prezidentūra aicina apspriest kā uzlabot Eiropas kultūras, radošo un audiovizuālo sektoru konkurētspēju, redzamību un inovāciju potenciālu. Šobrīd Eiropas līmenī ir veiktas attiecīgas darbības gan tiesiskajā regulējumā, pieņemot jaunas direktīvas autortiesību (Direktīva (ES) 2019/789 un Direktīva (ES) 2019/790) un audiovizuālo mediju pakalpojumu jomā (Direktīva (ES) 2018/1808), gan arī Komisijai paredzot ambiciozus mērķus jaunajās atbalsta programmās „Radošā Eiropa”, „InvestEU” un „Apvārsnis Eiropa”.

Ņemot vērā, ka Eiropā kultūras un radošais sektors rada aptuveni 5.3% no bruto pievienotās vērtības, kas ir līdzvērtīgi IKT, ēdināšanas un viesnīcu nozarēm, ir svarīgi, lai tiktu izveidota stratēģija, kas ļautu tam attīstīties ilgtspējīgi un palielināt Eiropas kultūras pieejamību pasaulē. Somijas prezidentūra par nozīmīgākajiem risinājumiem uzskata inovāciju potenciāla, kā arī partnerību un sadarbības stiprināšanu.

Galvenie izaicinājumu Eiropas kultūras un radošajam sektoram ir finansējuma un tirgus iespēju pieejamība, nepietiekamas zināšanas un iespējas ieviest jaunās tehnoloģijas, ierobežota pieeja datiem, ierobežotas pārrobežu sadarbības iespējas, nepietiekama koncentrēšanās un nozares vajadzībām mākslas un augstākajā izglītībā, kā arī nepietiekama izpratne par jaunajām patēriņa tendencēm. Tāpat izaicinājums ir arī nepietiekamas investīcijas jaunu ražošanas un izplatīšanas iniciatīvu veidošanā Eiropas satura globālai izplatīšanai un Eiropas satura nelielā daļa starptautiskajos tirgos.

Ministri diskusijā aicināti atbildēt uz šādiem jautājumiem:

1. ***Kuri no izaicinājumiem, ar ko sastopas audiovizuālā industrija, ir paši steidzamākie nacionālā un Eiropas līmenī? Ko jūs uzskatāt par šīs industrijas svarīgākajām stiprajām pusēm?***
2. ***Kādi pasākumi un politiskie mēri ES būtu jāveic prioritārā kārtā, lai stiprinātu tās globālo konkurētspēju ilgtspējīgā veidā audiovizuālā un mediju satura ražošanā un izplatīšanā?***

Latvija paudīs, ka Eiropas audiovizuālo darbu globālās konkurētspējas stiprināšana ir saistīta ar paša Eiropas kino stiprināšanu, uzsverot, ka arī mazās valstis un to audiovizuālie darbi ir Eiropas kino būtiska sastāvdaļa, kuru stiprināšana ir svarīga Eiropas kino kopumā, tai skaitā tā iespējai konkurēt pasaulē. Latvija dalīsies pieredzē par Simtgades filmu programmu, kas, nodrošinot adekvātu finansējumu un papildu publicitāti, nacionālajai kino nozarei ir devusi nozīmīgu stimulu un atklājusi tās potenciālu. Kā būtiskus pasākumus Eiropas kino stiprināšanai Latvija minēs finansējuma pieejamību audiovizuālajai nozarei, kopražojumu attīstību gan Eiropas valstu starpā, gan ar valstīm ārpus Eiropas, kā arī audiovizuālā satura eksporta iespēju uzlabošanu un Eiropas satura iekļaušanas globālajās video pēc pieprasījuma platformās veicināšanu.

**4. Sadaļā “Citi jautājumi”** dalībvalstis tiks informētas par šādiem jautājumiem:

* **Tartu - Eiropas kultūras galvaspilsēta 2024. gadā –** *Igaunijas delegācijas sniegta informācija*

Pēc atklāta konkursa saskaņā ar lēmumu Nr. 445/2014/EC[[1]](#footnote-1) Eiropas kultūras galvaspilsētas statusu 2024. gadā ieguva Igaunijas pilsēta Tartu. Kopš atlases brīža pilsēta, kas iegūst Eiropas kultūras galvaspilsētas titulu, saņem ievērojamu starptautisko uzmanību, kas ilgst arī pēc konkrētā gada. Attiecīgā pilsēta ir atbildīga, lai saglabātu Eiropas kultūras galvaspilsētas zīmola reputāciju iepriekšējo un nākotnes pilsētu vārdā, kā arī ES institūciju un institūciju vārdā, jo tā ir ES līmeņa iniciatīva.

Tartu ir otra lielākā Igaunijas pilsēta, kurā atrodas arī Ziemeļeiropā vecākā universitāte, kas bijusi nozīmīgu atklājumu veikšanas vieta jau kopš XVII gadsimta.  Tartu 2024 vadmotīvs ir „Izdzīvošanas māksla”. Tā pamatā ir tādas šobrīd nozīmīgas tēmas kā videi draudzīgāks dzīvesveids Eiropas pilsētās, starppaaudžu dialogs un mentālā veselība. Kultūras programmas mērķis būs pārskatīt mazu pilsētu un lauku apvidu kultūras identitāti, lai vairotu to ietekmi Eiropā. Tartu programmas īstenošanā tiks iesaistītas 19 Dienvidigaunijas pašvaldības, kas robežojas ar Latviju un Krieviju.

Lai gan ES Padome nav iesaistīta Eiropas kultūras galvaspilsētu oficiālā noteikšanā, Igaunijas delegācija iepazīstinās ministrus ar Tartu pilsētas izstrādāto konceptu un programmu Eiropas kultūras galvaspilsētas gadam.

**Latvija pieņems zināšanai Igaunijas delegācijas sniegto informāciju.** Eiropas kultūras galvaspilsētu mērķis ir veicināt kultūras ieguldījumu pilsētu ilgtermiņa attīstībā, paplašināt piekļuvi kultūras dzīvei un veicināt dalību tajā, kā arī palielināt kultūras piedāvājumu klāstu, daudzveidību un Eiropas dimensiju pilsētas, citā starpā īstenojot transnacionālu sadarbību un uzlabojot pilsētu tēlu starptautiskā mērogā.

* **Eiropas kultūras galvaspilsētas 2024. gadā atlase Austrijā** *– Austrijas delegācijas sniegta informācija*

Saskaņā ar atlases konkursa rezultātiem Eiropas kultūras galvaspilsētas statusu 2024.gadā ieguva Austrijas pilsēta Bādišla (*Bad Ischl*). Gada vadmotīvs “Sāls.Ūdens”, tā pamatā ir tādas šobrīd nozīmīgas tēmas kā līdzsvars staro tradicionālo un moderno dzīves veidu, starp kultūras mantojumu un laikmetīgo mākslu, līdzsvars starp aktīvu tūrismu un atpūtu, cienot dabu. Bādišlas kultūras programma tiks īstenot, 15 apkārtējās pašvaldības.

**Latvija pieņems zināšanai Austrijas delegācijas sniegto informāciju.**

* **Preses izdevēju un ziņu aģentūru blakustiesības digitālajā laikmetā***. – Francijas delegācijas sniegta informācija*

Francijas delegācija ir izplatījusi fona dokumentu, kurā dalībvalstu ministrus aicina uz diskusiju par jaunās Autortiesību un blakustiesību direktīvas[[2]](#footnote-2) piemērošanu digitālajām platformām. Direktīvas pieņemšana iezīmēja nozīmīgu soli Eiropas līmenī, demonstrējot stingru apņemšanos uzlikt tiešsaistes platformām atbildību atbalstīt darbu radīšanu, nodrošināt taisnīgu atlīdzību autoriem un kultūras ekonomikas ilgtspēju, tādejādi veicinot kultūru daudzveidību un satura plurālismu, nodrošinot patērētājiem izvēles brīvību. Tajā svarīga loma ir preses izdevēju un ziņu aģentūru blakustiesībām, jo tās nodrošina, ka tie, kuri profesionāli rada informāciju tiek atlīdzināti par sava darba atkārtotu izmantošanu.

Francijā viens no ietekmīgākajiem digitālā tirgus dalībniekiem uz Direktīvas transponēšanu ir reaģējis, draudot meklēšanas rezultātos vairs neiekļaut rakstu kopsavilkumus vai to darīt degradētā veidā, ja vien paši izdevēji neatteiksies no tiesībām uz atlīdzību, ko tiem ir garantējis ES likumdevējs. Situācija aktualizē jautājumu gan par jaunās Direktīvas ieviesto autortiesību juridisko ietvaru, gan konkurences likuma ievērošanu no atsevišķu ļoti spēcīgu spēlētāju puses.

**Latvija pieņem zināšanai Francijas delegācijas sniegto informāciju.** Latvija piekrīt jautājuma aktualizēšanai, uzskatot, ka ir būtiski nepieļaut situāciju, kurā tiek ignorēta ES likumdošana.

* **Labā prakse kultūras mantojuma aizsargāšanā- - arheoloģisko objektu atgriešana Bulgārijā** – *Bulgārijas delegācijas sniegta informācija*

Bulgārija aicinās dalībvalstis pievērst uzmanību Eiropas kultūras mantojuma aizsardzībai un šai jomā nepieciešamajai sadarbībai un dialogam ES dalībvalstu valdību starpā.

2019. gada septembrī Berlīnē svinīgas ceremonijas laikā vairāk nekā 200 seno un viduslaiku arheoloģisko objektu no Vācijas tika nogādāti to izcelsmes valstī – Bulgārijā. Procesu izdevās veiksmīgi realizēt, jo efektīvi sadarbojās abu valstu iesaistītās iestādes. Bulgārijas pauž, ka minētā sadarbība ir labs piemērs tam, cik svarīga ir sadarbība ES valstu valdību un iestāžu starpā, lai cīnītos pret nelegālu kultūras preču pārvešanu un tirdzniecību, kā arī tādu ar to saistītām kriminālām darbībām kā naudas atmazgāšana, izvairīšanās no nodokļiem, organizētā noziedzība un terorisma finansēšanas apkarošanu. Sadarbība ir svarīga arī nesen pieņemtās Regulas[[3]](#footnote-3) par kultūras priekšmetu ievešanu un importu. Bulgārijas ieskatā šāda sadarbība atklāj Eiropas projekta pievienoto vērtību un tai būtu jāturpinās, balstītai uz labo gribu un solidaritāti, lai aizsargātu mūsu kopīgo kultūras mantojumu nākamajām paaudzēm.

**Latvija pieņems zināšanai Bulgārijas delegācijas sniegto informāciju.** Latvija piekrīt, ka ir svarīgi veicināt sadarbību nelegālas kultūras priekšmetu aprites apkarošanā. Arī Latvijai ir piemērs, kur 2012. gadā, veiksmīgi sadarbojoties Latvijas un Polijas atbildīgajām iestādēm, Latvijai tika atdoti divi kultūras priekšmeti - 16. gadsimta septiņžuburu svečturis no Rīgas Sv. Pētera baznīcas un 17.gadsimta Jelgavas Sv. Trīsvienības baznīcas inkrustētā lasāmpults, kurus no Latvijas izveda Otrā pasaules kara laikā. Tā ir vērienīgākā priekšmetu atgriešana Latvijai, kas bija iespējama, pateicoties veiksmīgai starpvalstu sadarbībai, dziļai savstarpējai cieņai un izpratnei, kā arī kopīgai vēlmei saglabāt kultūras mantojumu.

Latvija kopš 2018. gada nopietni pievērsusies kultūras priekšmetu nelikumīgas aprites novēršanai, pievienojoties UNESCO 1970. gada[[4]](#footnote-4) un UNIDROIT[[5]](#footnote-5) konvencijām un kopīgi ar citām dalībvalstīm apņemoties strādāt pie nelegālas kultūras priekšmetu aprites novēršanas. Nacionālā Kultūras mantojuma pārvalde kopā ar Muitas pārvaldi ir iesaistīta ES importa regulas iedzīvināšanā ES, strādājot Eiropas Komisijas darba grupās.

* **Kultūras iekļaušana Inovāciju un jaunatnes komisāres amata nosaukumā** – *Itālijas delegācijas sniegta informācija*

Itālijas delegācija ir izplatījusi fona dokumentu, kurā uzstāj, ka kultūras lomas stiprināšanai Eiropas nākotnē nepieciešams, lai vārds „kultūra” tiktu iekļauts jaunās Eiropas Komisijas Inovāciju un jaunatnes komisāra kandidātes Marijas Gabrielas amata nosaukumā. Kultūra ir gan nacionālās un vietējās, gan Eiropas identitātes pamats, tā palīdz uzturēt vienotas vērtības un stiprina demokrātiju. Lai nezaudētu līdz šim jau ieguldīto darbu kultūras lomas stiprināšanā ES, Itālija aicina komisāres Gabrielas amata nosaukumu mainīt uz „Kultūras, inovāciju un jaunatnes” komisāri.

**Latvija pieņem zināšanai Itālijas delegācijas sniegto informāciju.** Latvijauzskata, ka kultūrai ir būtiska loma Eiropas nākotnē, taču, lai arī kultūra nav atrodama amata nosaukumā, būtiskākais ir, ka tā ir adekvāti atspoguļota komisāres portfelī.

* **Nākamās prezidentūras darba programma** – *Horvātijas delegācijas sniegta informācija*

Horvātijas delegācija iepazīstinās ar savas prezidentūras ES Padomē prioritātēm kultūras un audiovizuālās politikas jomās no 2020. gada 1. janvāra līdz 30. jūnijam. Horvātija savas prezidentūras laikā diskusijām un apstiprināšanai (1) kultūras jomā virzīs Padomes secinājumu projektu par riska pārvaldību kultūras mantojuma jomā, konkrētāk par klimata pārmaiņu ietekmi uz kultūras mantojumu, bet (2) audiovizuālajā politikā Padomes secinājumu projektu par mediju lietotprasmi. Par abām tēmām tiks organizētās arī tematiskas konferences. Sagaidāms, ka Horvātijas prezidentūras laikā tiks panākta vienošanās ar Eiropas Parlamentu par ES atbalstu programmu “Radošā Eiropa”.

**Latvija pieņems zināšanai Horvātijas delegācijas sniegto informāciju**.

**II Latvijas nacionālā pozīcija**

Latvijas nacionālā pozīcija ir saskaņota ar Ārlietu ministriju

Latvijas nacionālajai pozīcijai ir atbalstošs raksturs, un tās apraksts pieejams ziņojuma pielikumā pievienotajā pozīcijā par attiecīgo darba kārtības jautājumu.

**III Kultūras ministrijas delegācija:**

Delegācijas vadītājs: **Nauris Puntulis**, kultūras ministrs.

Delegācijas dalībnieki:

**Alise Balode**, COREPER I vēstniece, Latvijas Republikas pastāvīgā pārstāvja ES vietniece;

**Andris Mellakauls,** Kultūras ministrijas Informatīvās vides integrācijas nodaļas vadītājs;

**Anete Kurzemniece**, Kultūras ministrijas nozares padomniece Latvijas Republikas Pastāvīgajā pārstāvniecībā ES.

Kultūras ministrs N. Puntulis

Vīza: Valsts sekretāra p.i. B. Zakevica

1. Saskaņā ar Lēmumu 445/2014/EK, kāda no Latvijas pilsētām Eiropas kultūras galvaspilsētas nosaukumu saņems 2027.gadā. [↑](#footnote-ref-1)
2. Eiropas Parlamenta un Padomes Direktīva (ES) 2019/790 (2019. gada 17. aprīlis) par autortiesībām un blakustiesībām digitālajā vienotajā tirgū un ar ko groza Direktīvas 96/9/EK un 2001/29/EK. [↑](#footnote-ref-2)
3. Eiropas Parlamenta un Padomes Regula (ES) 2019/880 (2019.gada 17.aprīlis) par kultūras priekšmetu ieviešanu un importu. [↑](#footnote-ref-3)
4. 1970.gada 14.novembra UNESCO Konvencija par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu. [↑](#footnote-ref-4)
5. 1995. gada 24. jūnija UNIDROIT Konvencija par zagtajiem vai nelikumīgi izvestajiem kultūras priekšmetiem. [↑](#footnote-ref-5)